નોટબંધીના નિર્ણય બાદથી જ લોકો સોનાની ખરીદી તરફ વળ્યા હતા. હવે જૂની ચલણી નોટોથી મોટા શો-રૂમમાં ખરીદી થતી ન હોવાથી કેટલાંક લોકો ક્રેડિટ અને ડેબિટ કાર્ડની મદદથી સોનું ખરીદી રહ્યા છે. જેમનાં ખાતામાં મોટી રકમ પડી છે તેઓ આવા ટ્રાન્જેકશન મારફતે સોનું ખરીદી રહ્યા છે કે જેથી વધુ રકમ લઈને બજારમાં નીકળવું ન પડે. સામાન્ય લોકો પાસે પૈસા ન હોવાને કારણે સોનીબજારમાં ભીડ જોવા મળતી નથી. લગ્નસરાની સિઝનમાં પણ નાના વેપારીઓ પાસે ઘરાકી નથી. રાજકોટ સોનીબજારના અગ્રણી અરવિંદભાઈ પાટડિયા કહે છે, “બજારમાં ઘરાકી દેખાતી ન હોવાનું મુખ્ય કારણ લોકો પાસે પૈસા નથી અને બેન્ક ખાતામાં હોય તો ઉપાડની મર્યાદા નડે છે.” આમ પણ સોનીબજારના વેપારીઓ હાલ મોટાં ટ્રાન્જેક્શનોથી બચી રહ્યા છે, કારણ કે આવા વ્યવહારો પર એજન્સીઓ વૉચ રાખીને બેઠી છે. આ અસરથી જ્વેલરી માર્કેટમાં પણ મંદીનો માહોલ સર્જાય છે.